盆池白蓮
作者：蘇轍
朝代：宋

paragraphs: 白蓮生淤泥，清濁不相干。
道人無室家，心迹兩蕭然。
我住西湖濱，蒲蓮若雲屯。
幽居常閉戶，時聽遊人言。
色香世所共，眼鼻我亦存。
鄰父閔我獨，遺我數寸根。
潩水不入園，庭有三尺盆。
兒童汲甘井，日晏泥水溫。
及秋尚百日，花葉隨風翻。
舉目得秀色，引息收清芬。
此心湛不起，六塵空過門。
誰家白蓮花，不受風霜殘。